“Lehet, hogy semmi sem lesz, már olyan, mint régen - de csak rajtad múlik, hogy mit hozol ki abból, ami előtted áll. Elegendő kitartással, türelemmel, akarattal és tenni vágyással olyanná alakíthatod az életed, hogy valóban boldoggá tegyen."

Tegnap, dec. 6-án, mint egy megkésett Mikulás – akinek sok helyre kellett bekopognia az SZMPSZ elnökének és közvetlen munkatársainak megbízásából – hozzám is becsengetett a postás. Kedves kis csomagot (és annál nagyobb meglepetést) hozott! Semmi sem olyan, mint régen... Igen, ebben az évben sok tervet áthúzott a vírus, és nincsenek jó kilátásaink a személyes találkozásokra, konferenciákra. Ezért volt meglepő a postán kapott megemlékezés, megtiszteltetés, köszönet a 30 évért...

Nem véletlenül választottam a fenti idézetet: "...csak rajtad múlik, hogy mit hozol ki abból, ami előtted áll.” Az SZMPSZ elnöke a legjobbat hozta ki abból, amiben élünk/ami előttünk áll. „...Elegendő kitartással, türelemmel, akarattal és tenni vágyással olyanná alakíthatod az életed, hogy valóban boldoggá tegyen.“ Hogy boldoggá tegyen téged, és tetteid boldoggá tegyenek másokat is. Ezért, és természetesen a megtisztelő emlékezésért jár nagy-nagy köszönet Fekete Irén SZMPSZ elnöknek és tevékeny csapatának: hogy megtalálták a módját az örömszerzésnek – annak, hogy érezzük, nem felejtettek el minket, nem feledték/nem feledik munkánkat, és tudatosítják bennünk: összetartozunk!

A köszönet csokrába ide kötöm a reményt: hogy mihamarább lehetőség nyílik a személyes jelenlétekkel teljes rendezvényekre, iskoláinkban pedig soha többé nem kell üres padok elől sugározni a tananyag magyarázatát a virtuális térbe.

Minden pedagógusnak kívánom, hogy türelemmel, akarattal és tenni vágyással olyanná alakíthassa az életet, hogy valóban boldoggá legyen és boldoggá tegyen minden gyermeket.